Зыпкъ закъом фэдэ тызэрэхъурэр\n1 Сэ Зиусхьаным сызэрэфэлажьэрэм пае, хьапсым сычІадзагъэу сычІэсэу сышъолъэІу: псэукІэу шъуиІэнэу Тхьэр къызфышъоджагъэм тетэу шъузекІу.\n2 Мыпэгэныгъэри, гушъэбагъэри, щэІагъэри шъугухэм арыжъугъэлъ, шІулъэгъукІэ зым зыр ерэщыІ.\n3 Зы пкъэу шъущытынэу Тхьэм ы Псэ ЛъапІэ шъуигъэгъотырэр зэзэгъыныгъэу шъузэзыпхырэмкІэ зэрэшъуухъумэным ыуж шъуит.\n4 Пкъэу тызщыщыр зы, Тхьэм ы Псэ ЛъапІи зы, Іофэу тызщыгугъэу тызпаплъэу, Тхьэр къызфышъоджагъэри зы.\n5 Зиусхьаныри зы, шІошъхъуныгъэри зы, тызкІаумэхъырэри зы.\n6 Тхьэу цІыф пстэуми я Тэ лъапІи зы. Ащ цІыф пстэуми тетыгъо афыриІ, зэкІэмкІи Іоф ешІэ, тэ зэкІэми ар тыгухэм арылъ.\n7 Тэ тщыщэу хэти Христос ынэшІу къыщифагъ, хэти тынэу къыритынэу\n8 Джары Тхьэм игущыІэ тхыгъэхэм\nзыкІарытыр: «ЫпшъэкІэ зыдэкІоежьым, гъэрхэри игъусэхэу зыдыдищэягъэх, цІыфхэми тынхэр аритыгъ».\n9 («ЫпшъэкІэ дэкІоежьыгъ» зыфиІорэ гущыІэхэм къарыкІырэр ыпэкІэ чІылъэм ыхэ дэдэм нэс зэрехыгъэр ары.\n10 Ыхэ дэдэм нэс ехыгъэ дэдэр ары ошъо пстэуми анахьи нахь лъагэу дэкІоежьыгъэр, щыІэ пстэуми щыкІагъэ зи ямыІэу, икъугъэу ыгъэхъуным пае.)\n11 Христос цІыфхэм тынхэр зэраритыгъэр мары: ежь цІыф заулэ апостолхэу ыгъэнэфагъ, нэмыкІхэри пегъымбархэу* ыгъэнэфагъэх, адрэхэри ежь икъэбарышІу агъэІунэу ыгъэнэфагъэх, етІани нэмыкІхэри дин пащэхэуи дин гъэсакІохэуи ыгъэнэфагъэх.\n12 Тхьэм ахэр зыкIигъэнэфагъэхэр ицІыф лъапІэхэр ежь фэлэжьэнхэу аригъэлъэкІынри, Христос ыпкъ щыщхэм гурэ псэрэкІэ нахь лъэкІ аригъэгъотынри ары.\n13 Аущтэу тэ зэкІэ Тхьэм ы КъокІэ шІошъхъуныгъэ тиІэу, ари тшІэу, зы тыхъущт, Христос зишъыпкъагъэ щыкІагъэ зи зимыІэ зэрэцІыф икъугъэм фэдэу, тэри зишъыпкъагъэ щыкІагъэ зимыІэ цІыф икъугъэ тыхъущт.\n14 ЕтІанэ тысабыижьыщтэп, хыорхэм адыкІэ мыдыкІэ тызэрамыдзэжьэу, цІыфхэм адрэ цІыфхэр дин Іофхэу зыфагъасэхэрэм яжьыбгъэ пстэуми тызэридзэжьыщтэп. ЦІыфхэу адрэ цІыфхэр дахьыхынхэмкІэ фэІазэхэм ятхьагъэпцІыгъэ тыкъыфэнэжьыщтэп.\n15 Аущтэу мыхъоу, шIулъэгъур тыгухэм арылъэу, шъыпкъагъэр къатІозэ, сыд фэдэ лъэныкъокІи Христос тыфэдэнэу тхэхъощт. Ежьыр ары шъхьэр.\n16 Ежь Христос ары пкъым кІуачІэ езгъэгъотырэри, пкъыр зэзыпхырэ щыІэ пстэумкІэ пкъыр зэкІэ зэхэзгъэуцорэри, зэкІэзыубытэрэри. Аущтэу пкъым щыщэу сыдрэ Іахьыр зэрэлэжьэн фаем фэдэу зылажьэкІэ, пкъым хэхъо, шІулъэгъуныгъэкІи нахь кІуачІэ егъоты.\n17 Зиусхьаным ыцІэкІэ лъэшэу къышъуфэсэгъэпытэ: хымэ лъэпкъхэм яшъхьэнэкІыгъэкІэ зэрэзекІохэрэм фэдэу шъумызекІу.\n18 ЯзэхэшІыкІ шІункІы, ягуркъагъэ* къыхэкІыкІи зи амышІэу, Тхьэм цІыфхэм къаритырэ щыІэныгъэм пэчыжьэх.\n19 Агухэм гулъытэ зи ямыІэу, мыхъо-мышІэ псэукІэм зыратыгъ, загъэшхэкІыни амылъэкІэу, сыд щыщырэ гумыкъэбзагъэм хэтых.\n20 Ау Христос икъэбар шъозгъэшІэгъэ цІыфхэм аущтэу шъузекІонэу шъуагъэшІагъэп.\n21 Сыда пІомэ, Христос икъэбар шъо зэхэшъухыгъ, ежьыри шъугухэм арылъэу, ежь хэлъ шъыпкъагъэр зэжъугъэшІагъ.\n22 ШъуипсэукІэжъ щыщ шъуишэныжъ бзаджэр хэшъунэжьын зэрэфаер зэжъугъэшІагъ. Сыда пІомэ, шъуишэныжъ бзаджэ ихъопсэ мыхъунхэу шъукъэзгъапцІэхэрэмкІэ шъуигъэкІод пэтыгъ.\n23 Шъугухэм арылъи шъуигупшысакІи Тхьэм зэрежъугъэхъокІын зэрэфаери зэжъугъэшІагъэ.\n24 Шъыпкъагъэрэ гукъэбзагъэрэ шъыпкъэу шъуиІэнэуи, ежь шъуфэдэнэуи, Тхьэм шъукъыгъэхъужьыгъэу, шэныкІэшІур шъуашэу зэшъущэкІын зэрэфаери зэжъугъэшІагъэ.\n25 Арышъ, пцІыусыныр хэшъунэжьи, хэти игъунэгъу шъыпкъэр рерэІу, сыда пІомэ, тэ зэкІэри зы пкъы закъом тыщыщ.\n26 Шъугубжыми, псэкІод шъумышІэ. Шъугубжыгъэу, тыгъэр къошъумыгъэхьажь.\n27 Шэйтаным гъогу ешъумыт.\n28 ТыгъуакІор орэмытыгъожь, ау орэлажьи, ыІэхэмкІэ шІу ерэшІ, щыкІагъэ зиІэхэм афигощын иІэным пае.\n29 ГущыІэ емыкІухэр шъужэхэм къадэшъумыгъэкІ, ау адрэ цІыфхэм зэрящыкІагъэм фэшъуашэу, гурэ псэрэкІэ нахь лъэкІ яжъугъэгъотызэ, гущыІэшІухэр шъужэхэм къадэжъугъэкІых нахь, цІыфхэу зэхэзыххэрэм шъуишІуагъэ яжъугъэкІыным пае.\n30 Тхьэм ы Псэ ЛъапІэ ыгу хэшъумыгъэкІ. Тхьэм шъушъхьэхэр зищэфыжьыщт мафэм* нэсыфэ, ежь ы Псэ ЛъапІэ мыхъурым фэдэу, Тхьэм шъугухэм къарилъхьагъ.\n31 Сыд фэдэ гужъри, къызэкІэплъыхьанри, губжыни, куо-хьауни, цІыфхэм ІаекІэ атегущыІэни, сыд щыщырэ бзэджагъи хэшъунэжьых.\n32 Зыр зым шІу фэрэхъу, гукІэгъу зэфэшъушІ, зэфэжъугъэгъу, Тхьэм Христос ихьатыркIэ шъо къызэрэшъуфигъэгъугъэм фэдэу.\n21 O'na, inanlılar topluluğunda ve Mesih İsa'da bütün kuşaklar boyunca, sonsuzlara dek yücelik olsun! Amin.